RAPPORT FRA KOMMISSIONEN TIL RÅDET

17. rapport om rapport om gennemførelse af Rådets forordning (EF) nr. 866/2004 af 29. april 2004 og om den situation, der følger af dens anvendelse, for perioden 1. januar til 31. december 2020

Rådets forordning (EF) nr. 866/2004 om en ordning i henhold til artikel 2 i protokol nr. 10 til tiltrædelsesakten (i det følgende benævnt "forordningen om den grønne linje") trådte i kraft den 1. maj 2004. Den definerer de betingelser, på hvilke de EU‑retlige bestemmelser gælder for bevægelighed for personer, varer og tjenesteydelser hen over linjen, som adskiller de områder, hvor Republikken Cyperns regering ikke udøver faktisk kontrol, og de områder, hvor regeringen udøver faktisk kontrol. For at sikre at disse regler anvendes effektivt, blev deres anvendelsesområde udvidet til også at omfatte grænsen mellem de nævnte områder og det britiske baseområde Eastern Sovereign Base Area (ESBA).

Denne rapport dækker perioden 1. januar - 31. december 2020.

I rapporteringsperioden var Cypern alvorligt ramt af udbruddet af covid-19-pandemien, som påvirkede alle aspekter af dagligdagen på øen, herunder bevægeligheden for personer og varer hen over den grønne linje.

I løbet af 2020 har Kommissionen ført en konstruktiv dialog med de relevante myndigheder i Republikken Cypern og administrationen i Sovereign Base Area (SBA) om gennemførelsen af forordningen samt med det tyrkisk-cypriotiske handelskammer (TCCoC).

1. PERSONPASSAGE

1.1. Passage ved autoriserede overgangssteder

Forordningen fastlægger de retlige rammer for passage for cyprioter, andre EU-borgere og tredjelandsstatsborgere, som passerer den grønne linje (i det følgende benævnt "linjen") ved autoriserede overgangssteder. Der var et betydeligt fald i både antallet af græsk-cyprioter og tyrkisk-cyprioter, som krydsede linjen i 2020, i forhold til året før.

Ifølge data fra Republikken Cyperns politi (i det følgende benævnt "CYPOL") blev det registreret, at 397 717 (foregående år: 2 399 269) græsk-cyprioter og 176 769 græsk-cypriotiske køretøjer (foregående år: 1 266 457) krydsede linjen fra de regeringskontrollerede områder til Cyperns nordlige del, mens 382 370 (foregående år: 1 295 689) tyrkisk-cyprioter og 225 735 tyrkisk-cypriotiske køretøjer (foregående år: 503 520) krydsede linjen fra den nordlige del af Cypern til de regeringskontrollerede områder i rapporteringsperioden .

Antallet af ikke-cypriotiske EU-borgere og tredjelandsstatsborgere, der har krydset linjen, er også faldet. I rapporteringsperioden var der 106 624 passager af ikke-cypriotiske EU-borgere og tredjelandsborgere i begge retninger (foregående år: 1 515 717).

De ovenfor nævnte tal fra CYPOL omfatter ikke oplysninger om personer og køretøjer, der passerer ved Pergamos- og Strovilia-overgangsstederne fra den nordlige del af Cypern, som hører under det britiske baseområdes myndighed (Eastern Sovereign Base Area ESBA). For disse har ESBA registreret, at 90 955 (foregående år: 418 728) græsk-cyprioter og 53 604 græsk-cypriotiske køretøjer (foregående år: 259 586) passerede linjen fra den nordlige del af Cypern. Samtidig blev det registreret, at 236 346 (tidligere: 530 335) tyrkisk-cyprioter og 155 955 tyrkisk cypriotiske køretøjer (foregående år: 351 836) passerede linjen i modsatte retning. Desuden passerede 136 726 ikke-cypriotiske EU-borgere og tredjelandsstatsborgere linjen.

I 2020 var antallet af CYPOL-medarbejdere, der arbejdede ved overgangsstederne, 76 i forhold til 93 i 2019.

De tal, som det tyrkisk-cypriotiske samfund har indsamlet i 2020, viser et fald i antallet af passager af græsk-cyprioter til 495 448 (foregående år: 2 406 561) og græsk-cypriotiske køretøjer til 278 338 (foregående år: 1 205 194) fra de regeringskontrollerede områder til Cyperns nordlige del. De viser også et fald i antallet af passager af tyrkisk-cyprioter til 685 671 (foregående år: 2 090 189) og græsk-cypriotiske køretøjer til 361 363 (foregående år: 930 165) i den modsatte retning. Ifølge de statistiske oplysninger krydsede 335 934 ikke-cypriotiske EU-borgere og tredjelandsstatsborgere linjen fra de regeringskontrollerede områder til den nordlige del af Cypern (foregående år: 2 149 528).

Dette store fald i passager skyldtes, at en række grænseovergangssteder på grund af udbruddet af covid-19 i visse perioder var lukket, og at de åbne grænseovergangssteder var underlagt restriktioner. Nedlukninger af begge samfund på forskellige tidspunkter som følge af pandemien og den følgende reduktion i sociale og økonomiske aktiviteter afholdt desuden personer fra at passere den grønne linje.

Efter udbruddet af covid-19 i Cypern besluttede Republikken Cyperns ministerråd den 29. februar 2020 midlertidigt at suspendere driften af fire overgangssteder, nemlig Ledra Street, Deryneia, Astromeritis-Zodhia og Lefka-Apliki. Den 21. juni 2020 blev disse overgangssteder genåbnet med undtagelse af Ledra Street, som forblev lukket til slutningen af rapporteringsperioden. Den 21. juni meddelte Republikken Cyperns regering, at kun cypriotiske statsborgere og personer i besiddelse af opholdstilladelser udstedt af Republikken Cypern måtte passere ved andre overgangssteder end Ledra Street, forudsat at de medbragte en negativ covid-19-test, der var foretaget senest 72 timer inden passagen. Desuden kunne visse persongrupper passere, hvis de kunne fremvise en negativ covid-19-test ved første passage, nemlig: græsk-cypriotiske og tyrkisk-cypriotiske arbejdstagere, tyrkisk-cypriotiske studerende, græsk-cyprioter bosat i enklaver på Karpas-halvøen, og cypriotiske statsborgere, der passerer overgangsstederne for at modtage lægebehandling i de regeringskontrollerede områder. Diplomater og medarbejdere ved internationale organisationer havde også tilladelse til passere. Republikken Cypern rapporterede, at man af humanitære årsager undertiden også tillod passage af personer uden for disse kriterier.

Også det tyrkisk-cypriotiske samfund indførte en række restriktioner ved overgangsstederne. I marts blev overgangstederne Strovilia og Kato Pyrgos-Karavostasi lukket. Fra marts til juni blev andre overgangssteder lukket for alle andre personer end tyrkisk-cyprioter. Fra juni blev disse restriktioner gradvist reduceret for visse kategorier af personer, som skulle have en negativ covid-19-test, som var foretaget senest 72 timer inden passagen. Fra september var de fleste af de personer, der passerede den grønne linje, forpligtet til at gå i karantæne. I december blev der indført fuldstændigt forbud mod passager af personer, som for nylig havde besøgt visse lande, mens tyrkisk-cyprioter, som for nylig havde besøgt disse lande, i stedet var omfattet af krav om karantæne.

Indførelsen af restriktioner ved overgangsstederne førte til demonstrationer i begge befolkningsgrupper.

Kommissionen har understreget over for Republikken Cypern, at midlertidige restriktioner kun må anvendes under ekstraordinære omstændigheder som reaktion på situationer, der i alvorlig grad påvirker den offentlige orden eller den offentlige sikkerhed, og som en sidste udvej. Desuden bør de midlertidige restriktioner kun vare, så længe de omstændigheder, der førte til dem, er til stede, og de skal til enhver tid være forholdsmæssige og forenelige med gældende EU-ret. Kommissionen vil fortsat overvåge restriktionerne nøje med henblik på at sikre, at foranstaltninger, der træffes for at beskytte folkesundheden, er forholdsmæssige og forenelige med gældende EU-ret.